b'\n_START_ARTICLE_\nSalvator Zobec\n_START_SECTION_\n\xc5\xbdivljenje in delo\n_START_PARAGRAPH_\nSalvator Zobec (pri krstu Fran\xc4\x8di\xc5\xa1ek) se je rodil v dru\xc5\xbeini \xc4\x8devljarja Janeza in Ur\xc5\xa1ule Zobec rojene \xc5\xa0vajger. Po osnovni \xc5\xa1oli v \xc5\xa0entvidu nad Ljubljano in Ljubljani je prav tam obiskoval klasi\xc4\x8dno gimnazijo (1886\xe2\x80\x931891), nato vstopil k fran\xc4\x8di\xc5\xa1kanom in opravil noviciat na Trsatu nad Reko; gimnazijo je kon\xc4\x8dal v Gorici, po bogoslovni \xc5\xa1oli v Fran\xc4\x8di\xc5\xa1kanskem samostanu Kostanjevica in v Gorici je bil 1895 posve\xc4\x8den v duhovnika ter nadaljeval bogoslovni \xc5\xa1tudij v Gorici. Od 1898 slu\xc5\xbeboval v krajih: do 1900 v Samoborju, 1900\xe2\x80\x931902 in 1905\xe2\x80\x931908 na Sveti Gori pri Gorici, 1902\xe2\x80\x931905 v Pazinu, 1908\xe2\x80\x931910 v Nazarjah in 1910\xe2\x80\x931934 v Ljubljani, vmes 1912\xe2\x80\x931913 na Brezjah pri Radovljici. Od 1900, zlasti pa od 1913 mu je bila nalo\xc5\xbeena skrb za laike III. reda sv. Fran\xc4\x8di\xc5\xa1ka; odlikoval se je kot preudaren voditelj in vzgojitelj. Veliko je predaval, pisal v stanovsko revijo, ki jo je tudi urejal. Napisal je dve vzgojni knjigi. Ob predvideni \xc5\xa1iritvi Ljubljane je poskrbel, da so novo \xc5\xbeupnijsko cerkev sv. Fran\xc4\x8di\xc5\xa1ka v \xc5\xa0i\xc5\xa1ki, kljub nasprotovanju mnogih, zidali po na\xc4\x8drtih J. Ple\xc4\x8dnika, ob njej pa sta na\xc4\x8drtovala in 1931 sezidala \xc5\xa1e Dom sv. Fran\xc4\x8di\xc5\xa1ka za ostarele tretjerednike (danes stanovanjska hi\xc5\xa1a \xc4\x8cernetova 17). V domu so mu 1936 odkrili plo\xc5\xa1\xc4\x8do s portretno glavo kar je po Ple\xc4\x8dnikovem na\xc4\x8drtu izvedel kipar Bo\xc5\xbeidar Pengov.'